Doodskis-video: Hof hoor oor dreigement van ‘bloedvergieting’Oosthuizen (links) en Jackson in die hof. Foto: Phillip Bruwer Dit het Donderdag in die Middelburg-landdroshof aan die lig gekom dat die twee mans, wat daarvan beskuldig word dat hulle ŉ ander man in ŉ doodskis ingedwing het, glo ook nog ŉ man aangerand het. Willem Oosthuizen (28) en Theo Martins Jackson (29) se borgtogaansoek het Donderdagoggend begin. Die hof het vroeër vanoggend die besonderhede oor die beweerde voorval, op 17 Augustus, gehoor. Konst. Dimakatso Bahula, die ondersoekbeampte, het die beweerde slagoffer, Victor Rethabile Mlotshwa (29), se verklaring aan die hof voorgelees. Die hof het verdaag nadat Bahula getuig het oor hoe Mlotshwa glo in die kis ingedwing is. Bahula het Donderdagmiddag na die hofverrigtinge hervat het verder getuig. Mlotshwa beweer in sy verklaring Jackson het ŉ brandstofhouer gaan haal nadat hulle hom in die kis ingedwing het. Jackson het toe glo vir Oosthuizen gesê hulle moet petrol oor Mlotshwa uitgooi en hom aan die brand steek. Hulle het na bewering toe ook gesê ŉ slang moet saam met hom in die kis gesit word. Volgens Mlotshwa het die voorval sowat ŉ uur geduur voordat hulle hom laat gaan het. Hy het glo gesukkel om huis toe te loop en moes dele van die pad kruip. Bahula het hierna getuig oor Sithole, die ander man wat glo ook deur die beskuldigdes op die plaas opgelaai is en wat agterop die bakkie was. Sithole beweer hy het op dieselfde pad as Mlotshwa geloop toe die beskuldigdes hom genader het. Oosthuizen het hom glo gevra wat soek hy op die plaas en hy het geantwoord hy is op pad na die Big House-informele nedersetting. “Hy het gesê hy soek nie k****rs op sy plaas nie.” ANC-ondersteuners het twee poppe wat aan ‘n stok vasgebind is voor die hof rondgeswaai. Foto: Landi Malan Hierna het ŉ struweling glo uitgebreek en Sithole kon glo daarin slaag om Oosthuizen te oorweldig. Oosthuizen het Sithole toe glo beveel om in die bakkie te klim. Sithole het gevra of hy voor in die bakkie kan klim, waarna Oosthuizen glo gesê het “ek deel nie ŉ bakkie met ŉ k****r nie”. Sithole het toe glo agterop die bakkie geklim en het hulle in die rigting van die Middelburg-pad gery. Hulle het Jackson met die ander bakkie langs die pad ontmoet. Oosthuizen en Jackson het Sithole toe glo aangerand. Na bewering het hulle kort hierna vir Mlotshwa gesien en het Jackson het toe glo vir Oosthuisen gesê “hier kom nog ŉ k****r vir ons”. Hulle het Sithole toe glo laat gaan. Hy en Mlotshwa ken mekaar na bewering baie goed. Mlotshwa het eers op 8 November ŉ klag by die polisie ingedien. Volgens sy verklaring het die beskuldigdes gedreig om hom dood te maak indien hy ŉ klag indien. Mlotshwa se broer het glo op 6 November vir hom die video gewys wat op sosiale media versprei is, waarna hy besluit het om wel ŉ klag in te dien. Die saak is op 8 November ingedien. Landdros Jongilizwe Dumehleli het hierna na die video gekyk. Volgens die ondersoekbeampte het sy die video by Mlotshwa se broer gekry. Sy kon egter nie vasstel of die beskuldigdes die video in hul besit het nie. Bahula het verder getuig die beskuldigdes is nie plaaseienaars nie, maar werk net op die plase. Bahula kon nog nie bevestig of die beskuldigdes hul eie voertuie besit nie. Sy het gesê hulle is getroud, maar het sedert die voorval aan die lig gekom het, by hul ouers tuisgegaan. Volgens Bahula moet die beskuldigdes borgtog geweier word aangesien sy meen hulle sal probeer om die slagoffer te intimideer. Sy het gesê Mlotshwa het op 11 November ŉ oproep van ŉ 074-nommer ontvang. ŉ Mansstem het glo gesê Mlotshwa moet hom by die hoofhek van die Komati-kragstasie ontmoet. Die man het glo ook gesê Mlotshwa moet alleen kom en niemand daarvan sê nie. Mlotshwa het glo geweier en het na bewering die volgende dag weer ŉ oproep ontvang van ŉ private nommer. Die persoon het homself glo as Thulasizwe voorgestel en gesê hy die beskuldigdes het hom gevra om Mlotshwa te vra om die saak terug te trek in ruil vir R10 000. Mlotshwa het glo weer geweier. Bahula het ook aangevoer die beskuldigdes moet borgtog geweier word ter wille van hul eie veiligheid. Sy het hierna bekend gemaak ŉ boer van die omgewing het Woensdag ŉ saak van intimidasie by die Blinkpan-polisiestasie geopen. Die boer beweer hy het ŉ SMS-boodskap gekry wat sê daar gaan nog “bloedvergieting” in Blinkpan wees en sy vrou gaan volgende in die kis wees. Die saak is hierna vir middagete verdaag. Die verdediging sal Bahula ondervra wanneer die saak hervat.